送向和卿還京
作者：楊時
朝代：宋

paragraphs: 江湖多秋風，惝恍夜不眠。
念子將北歸，起視明星懸。
君平翠虯姿，聳身蒼梧淵。
高步隘八區，凌風上青天。
妙質藴荆璞，寧須事磨鎸。
贈言以爲別，妄意追前賢。
聖言乃常珍，含咀真味全。
奇辭暫時好，過眼如飛烟。
潔身忌廉潔，觸物冥虛船。
吾方病羸苶，市藥還自憐。
明日隔長陂，相望空惘然。